Torna el cicle musical Piano de Begoña
06 d’octubre 2023

![](/media/mcdftwk0/img_3345_c.jpg?width=850&height=566.6666666666666)

El cicle de música Piano de Begoña torna amb 3 concerts a partir del 13 d'octubre en el Teatre de Begoña del Port de Sagunt (c/ Progrés, 32). La delegada de Cultura, Ana María Quesada, ha presentat este matí el cicle, acompanyada pel compositor i intèrpret Sergi Rajadell, que serà protagonista del primer concert del cicle. Tots els concerts començaran a les 20.30 hores i seran gratuïts.

Ana María Quesada ha destacat la qualitat dels concerts i ha animat a la ciutadania a assistir-hi: «**Són uns concerts per a no perdre-se’ls. Us recomane encaridament que no ens els perdem**».

El primer concert del cicle és ‘Illes’, de Sergi Rajadell, el divendres 13 d'octubre. Sergi Rajadell és músic especialitzat, amb el títol superior en flauta i piano. És director de la banda de la Societat Musical de Canet d'en Berenguer i director del cor Almudàfer. Està especialitzat en composició per als mitjans audiovisuals, i és responsable de la música d'algunes campanyes de publicitat famoses. Ha compost música per a documentals, fins i tot per a Discovery Channel, i per a cinema i televisió. Quant a guardons, ha obtingut el premi a la millor música en el Festival de Girona en 1993, a la millor música de curtmetratge en els Shorts Awards de Berlín en 2003 i a la millor música original en el Festival de Corinto en 2010, així com nombroses nominacions per tot el món. A més, és l'autor de la música del curtmetratge _Señor trapo_ (Goya 2003).

L'intèrpret d'este concert, Sergi Rajadell, ha apuntat que és un repertori basat en música minimalista: «**És una música de bona escolta. Se li trauen al piano moltes textures, uns _pianos_ molt profunds, _fortes_ amb grans dinàmiques, i crec que amb el piano que tenim tan _xulo_, és una gran ocasió tocar-lo ací. A més com sempre, tocar a casa, és una delícia**».

En segon lloc, el divendres 27 d'octubre tindrem ‘Passió de Falla’, amb José Luis Nieto. Este intèrpret és un pianista de llarga trajectòria internacional, que l’ha portat a interpretar el recital ‘Passió de Falla’, integra diverses peces musicals del compositor espanyol Manuel de Falla com _El sombrero de tres picos, El amor brujo i Fantasía bética_. José Luís Nieto es va graduar en el Gran Conservatori Superior de Música de Madrid, posteriorment es va traslladar a Moscou on va tornar a graduar-se en el Conservatori Tchaikovsky davall la tutela d'un mite del piano universal, Mikhail Voskresensky i on es va doctorar en piano davall la direcció del reconegut i cèlebre Victor Merzhanov.

Finalment, el 15 de desembre, el tercer concert serà ‘Gal·la lírica. Òpera i Sarsuela’ de la mezzosoprano local Marina Díaz i Max Hochmuth. Marina Díaz va començar els seus estudis musicals amb 4 anys, va començar en 2009 els estudis de flauta travessera i de cant en el Conservatori Professional de Música Joaquín Rodrigo de Sagunt. A més, va estudiar cant en el Conservatori Superior de Música Joaquín Rodrigo de València amb la soprano Gloria Faubel. I també ha participat en musicals, com _El Fantasma de la ópera_.

![](/media/inpfcfj4/carteleria_c.jpg?width=600.9554140127389&height=850)

*   [](http://www.facebook.com/sharer.php?u=https://aytosagunto.es/va/actualitat/torna-el-cicle-musical-piano-de-begona/ "Facebook")
*   [](http://twitter.com/share?url=https://aytosagunto.es/va/actualitat/torna-el-cicle-musical-piano-de-begona/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/torna-el-cicle-musical-piano-de-begona/ "Linked In")
*   [](mailto:?body=https://aytosagunto.es/va/actualitat/torna-el-cicle-musical-piano-de-begona/)